Bryussel 2019 yil boshida O‘zbekiston prezidenti tashrifini kutmoqda

Yevropa ittifoqi bosh qarorgohi 2019 yilning boshida O‘zbekiston prezidenti Shavkat Mirziyoyevning Bryusselga tashrifi amalga oshishi mumkinligiga umid bildirmoqda, dedi Yevroparlament deputati latviyalik Iveta Grigule-Peterse payshanba kuni.
1 noyabr kuni Toshkentda O‘zbekiston-YeI parlament hamkorligi qo‘mitasining 14-yig‘ilishi bo‘lib o‘tdi. Yevropa parlamentining Markaziy Osiyo mamlakatlari va Mo‘g‘iliston bilan hamkorlik bo‘yicha delegatsiyasi raisi Iveta Grigule-Peterse yig‘ilishda Yevropa delegatsiyasiga rahbarlik qilmoqda.
«Bryussel sizning prezidentingizni kutmoqda — va bu keyingi yil boshida amalga oshsa yaxshi bo‘lar edi, agarda buning iloji bo‘lsa», — dedi u yig‘ilishni ochar ekan.

Yevrodeputatning fikricha, Shavkat Mirziyoyevning tashrifi O‘zbekiston va YeI o‘rtasidagi yaqin besh-o‘n yillik hamkorlikka aniqlik kiritadi. «Va buni yana bir yilga ortga surmaslik kerak. Bu [Yevropa tashqi aloqalar xizmatining] men keltirgan istagi», — deya qo‘shimcha qildi deputat.
U O‘zbekiston prezidentining 8−9 oktyabr kunlari Fransiyaga amalga oshirilgan tashrifi Yevroittifoq ommaviy axborot vositalarida yaxshi yoritilganini ma’lum qildi. «Tashrif juda yaxshi, juda omadli bo‘ldi», — deya qo‘shimcha qildi Iveta Grigule-Peterse.